ครม.อนุมัติ 10,974 ล้านบาท ดำเนินการก่อสร้างสวนสัตว์แห่งใหม่ คลองหก จังหวัดปทุมธานี
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า คณะรัฐมนตรีอนุมัติโครงการลงทุนก่อสร้างสวนสัตว์แห่งใหม่ คลองหก จังหวัดปทุมธานี ในกรอบวงเงินงบประมาณรวมทั้งสิ้น 10,974.65 ล้านบาท ระยะเวลาดำเนินโครงการ 5 ปี และวงเงินเบิกจ่ายในปีงบประมาณ 2566 จำนวน 1,109.07 ล้านบาท โดยการดำเนินการก่อสร้างโครงการแบ่งออกเป็น 2 ระยะ ประกอบด้วย ระยะที่ 1 มูลค่าการก่อสร้าง 5,383.82 ล้านบาท ซึ่ง ครม. ได้มีมติเห็นชอบไปแล้วเมื่อ 11 มกราคมที่ผ่านมา ส่วนระยะที่ 2 มีมูลค่าการก่อสร้าง 4,340.16 ล้านบาท ซึ่งเมื่อรวมกับค่าใช้จ่ายอื่นๆ จะมีวงเงินโครงการทั้งสิ้น 10,974.65 ล้านบาท สำหรับวัตถุประสงค์การก่อสร้างโครงการสวนสัตว์แห่งใหม่ดังกล่าว เพื่อเป็นแหล่งเรียนรู้ทางธรรมชาติ ชีวิตสัตว์ป่า การอนุรักษ์ ศึกษาวิจัยและเพาะขยายพันธุ์สัตว์ป่าคืนสู่ธรรมชาติ รวมถึงเป็นแหล่งนันทนาการรองรับการท่องเที่ยวเชิงอนุรักษ์ที่เป็นมิตรกับสิ่งแวดล้อม คาดว่าจะเปิดให้บริการระยะแรกในปี 2569 และเปิดให้บริการเต็มรูปแบบตั้งแต่ปี 2571 เป็นต้นไป